CELEX: 32015D1111
Language: da
Date: 2015-07-07 00:00:00
Title: Kommissionens gennemførelsesafgørelse (EU) 2015/1111 af 7. juli 2015 om, at det fælles forslag fra de berørte medlemsstater om udvidelse af godstogskorridoren Nordsøen-Østersøen er i overensstemmelse med artikel 5 i Europa-Parlamentets og Rådets forordning (EU) nr. 913/2010 om et europæisk banenet med henblik på konkurrencebaseret godstransport (meddelt under nummer C(2015) 4507)

9.7.2015   
            
            
               DA
            
            
               Den Europæiske Unions Tidende
            
            
               L 181/82
            
         KOMMISSIONENS GENNEMFØRELSESAFGØRELSE (EU) 2015/1111
   af 7. juli 2015
   om, at det fælles forslag fra de berørte medlemsstater om udvidelse af godstogskorridoren Nordsøen-Østersøen er i overensstemmelse med artikel 5 i Europa-Parlamentets og Rådets forordning (EU) nr. 913/2010 om et europæisk banenet med henblik på konkurrencebaseret godstransport
   
      
         (meddelt under nummer C(2015) 4507)
      
   
   (Kun den franske, den litauiske, den nederlandske, den polske, den tjekkiske og den tyske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 913/2010 af 22. september 2010 om et europæisk banenet med henblik på konkurrencebaseret godstransport (1), særlig artikel 5, stk. 6, og
   ud fra følgende betragtninger:
   
               (1)
            
            
               I henhold til artikel 5, stk. 5, i forordning (EU) nr. 913/2010 har ministerierne med ansvar for jernbanetransport i Belgien, Tjekkiet, Tyskland, Litauen, Nederlandene og Polen sendt Kommissionen en hensigtserklæring dateret den 27. april 2014, der indeholder et forslag om udvidelse af godstogskorridoren Nordsøen-Østersøen til Tjekkiet og den polsk-ukrainske grænse.
            
         
               (2)
            
            
               Kommissionen har undersøgt dette forslag i henhold til artikel 5, stk. 6, i forordning (EU) nr. 913/2010 og finder, at det er i overensstemmelse med forordningens artikel 5. Navnlig viser resultaterne af den transportmarkedsundersøgelse om godstogskorridoren Nordsøen-Østersøen, der er udført af korridorens bestyrelse, at der er et betydeligt potentiale for yderligere stigning i trafikken mellem de store Nordsøhavne og såvel Tjekkiet som det sydlige Polen, især i form af kombineret transport. Derudover giver de foreslåede udvidelser mulighed for at oprette en »one-stop-shop« (som beskrevet i artikel 13 i forordning (EU) nr. 913/2010) til forvaltning af infrastrukturkapacitet langs godstogskorridorerne mellem Nordsøhavnene og henholdsvis Tjekkiet og det sydlige Polen. Endvidere er de foreslåede udvidelser i overensstemmelse med den foreslåede konstruktion af korridor F i den europæiske udbygningsplan for det europæiske system til styring af jernbanetrafik (ERTMS) som anført i Kommissionens afgørelse 2012/88/EU (2). De foreslåede udvidelser forbedrer også den overordnede sammenhæng mellem de godstogskorridorer, der har til formål at udgøre et europæisk banenet med henblik på konkurrencebaseret godstransport, navnlig ved at skabe en direkte forbindelse mellem godstogskorridoren Nordsøen-Østersøen og korridoren Rhinen-Donau i Tjekkiet. Endelig kan de foreslåede udvidelser potentielt forbedre jernbanetrafikken over EU's grænse mod øst og på landbroen Europa-Asien.
            
         
               (3)
            
            
               Udvidelsen af godstogskorridoren Nordsøen-Østersøen bør ikke hindre udviklingen af godstogskorridoren Orienten/det østlige Middelhav som fastsat i bilaget til forordning (EU) nr. 913/2010, der også omfatter en forbindelse mellem Nordsøhavnene og Tjekkiet.
            
         
               (4)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 21 i forordning (EU) nr. 913/2010 —
            
         VEDTAGET DENNE AFGØRELSE:
   Artikel 1
   Hensigtserklæringen af 27. april 2014 om udvidelse af godstogskorridoren Nordsøen-Østersøen til Tjekkiet og den polsk-ukrainske grænse, som er sendt til Kommissionen af ministerierne med ansvar for jernbanetransport i Belgien, Tjekkiet, Tyskland, Litauen, Nederlandene og Polen, og som foreslår ruten Wilhelmshaven/Bremerhaven/Hamburg/Amsterdam/Rotterdam/Antwerpen-Aachen-Hannover/Berlin-Warszawa-Terespol (den polsk-hviderussiske grænse)/Kaunas-Riga-Tallinn/Falkenberg-Praha/Wroclaw-Katowice-Medyka (den polsk-ukrainske grænse) som hovedruten for godstogskorridoren Nordsøen-Østersøen, er i overensstemmelse med artikel 5 i forordning (EU) nr. 913/2010.
   Artikel 2
   Denne afgørelse er rettet til Kongeriget Belgien, Den Tjekkiske Republik, Forbundsrepublikken Tyskland, Republikken Litauen, Kongeriget Nederlandene og Republikken Polen.
   
      Udfærdiget i Bruxelles, den 7. juli 2015.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 276 af 20.10.2010, s. 22.
   
      (2)  Kommissionens afgørelse 2012/88/EU af 25. januar 2012 om den tekniske specifikation for interoperabilitet gældende for togkontrol- og kommunikationsdelsystemerne i det transeuropæiske jernbanesystem (EUT L 51 af 23.2.2012, s. 1).